b'\n_START_ARTICLE_\nInternational Press Telecommunications Council\n_START_PARAGRAPH_\nInternational Press Telecommunications Council (Det internasjonale r\xc3\xa5d for telekommunikasjoner i pressen), forkortet IPTC, er et konsortium av verdens st\xc3\xb8rste nyhetsbyr\xc3\xa5er og er basert i Windsor, Storbritannia. R\xc3\xa5det utvikler og vedlikeholder tekniske standarder for forbedret nyhetsutveksling, som benyttes av s\xc3\xa5 godt som alle st\xc3\xb8rre nyhetsorganisasjoner i verden._NEWLINE_IPTC har for tiden 70 selskaper og organisasjoner fra nyhetsindustrien som medlemmer. Disse kommer fra alle verdensdeler unntatt S\xc3\xb8r-Amerika._NEWLINE_IPTC ble etablert i 1965 av en gruppe av nyhetsorganisasjoner som inkluderte Alliance Europ\xc3\xa9enne des Agences de Presse, ANPA (n\xc3\xa5 NAA), FIEJ (n\xc3\xa5 WAN) og North American News Agencies (en felles komit\xc3\xa9 best\xc3\xa5ende av Associated Press, Canadian Press og United Press International) med form\xc3\xa5l \xc3\xa5 sikre verdens presses telekommunikasjonsinteresser._NEWLINE_Siden slutten av 1970-tallet har IPTCs aktiviteter prim\xc3\xa6rt v\xc3\xa6rt fokusert p\xc3\xa5 utvikling og publisering av industristandarder for utveksling av nyhetsdata. _NEWLINE_S\xc3\xa6rlig har IPTC definert et sett med metadata-attributter som kan anvendes p\xc3\xa5 bilder. Disse ble opprinnelig definert i 1970 og betydelig revidert i 1991 til \xc3\xa5 bli \xc2\xabInformation Interchange Model\xc2\xbb (IIM), men konseptet viste virkelig stor framgang i 1994 da Adobe definerte en spesifikasjon for faktisk \xc3\xa5 embedde metadataene i digitale bildefiler - kjent som \xc2\xabIPTC headers\xc2\xbb. IPTC Headers kan embeddes i JPEG/EXIF- eller TIFF-formaterte bildefiler._NEWLINE_I 2001 introduserte Adobe noe som ble kalt \xc2\xabExtensible Metadata Platform\xc2\xbb (XMP), som er et XML-arrangement for de samme typene av metadata som IPTC, men er basert p\xc3\xa5 XML/RDF, og har derfor den iboende egenskap at det kan utvides. Initiativet avf\xc3\xb8dte et samarbeid med IPTC selv, og etter hvert fremesto produktet \xc2\xabIPTC Core Schema for XMP\xc2\xbb som sl\xc3\xa5r sammen de to innfallsmetodene for embedding av metadata i JPEG-, TIFF-, JPEG2000-, GIF-, PNG-, HTML-, PostScript-, PDF-, SVG-, Adobe Illustrator- og DNG-filer. Nyere versjoner av alle de viktigste programvareproduktene fra Adobe (Photoshop, Illustrator, Acrobat, Framemaker, et cetera) st\xc3\xb8tter XMP, og det samme gj\xc3\xb8r et \xc3\xb8kende antall tredjeparts-verkt\xc3\xb8y.'